google/wiki40b huggingface dataset:
Marsyas-kvartalet

Marsyas-kvartalet et kvartal i Gamla stan i Stockholm. Kvartalet er omgitt av Bredgränd i nord, Österlånggatan i vest, Skeppsbron i øst og Kråkgränd i sør. Kvartalet består av fire eiendommer: Marsyas 1 og 2, samt Marsyas 10 og 11. På Alfred Rudolf Lundgrens kart fra 1885 besto av kvartalet av elleve gårder. Mellom 1953 og 1970 lå Marsyasteatern i Marsyas 10.

Navnet

Nesten alle kvartalsnavn i Gamla stan ble til i løpet av 1600-tallet og senere, de er oppkalt etter hendelser og personer (hovedsakelig guder) i gresk og romersk mytologi. Marsyas var en satyr (en skogsdemon) i gresk mytologi. Han utfordret Apollo i en konkurranse om hvem som var best på å spille fløyte, men ble beseiret, og til straff for sitt overmot ble han flådd levende.

Kvartalet

Møt øst ligger eiendommen Marsyas 11 (Skeppsbron 12-14) som nå huser First Hotel Reisen. Det er oppkalt etter Fredrik Reiss fra Nederland som drev et kaffehus i dette kvartalet. Omkring 1820 ble Reisens kaffevirksomhet overtatt av hotellselskapet. Marsyas 11 er egentelig to sammenbygde hus som ble bygget på 1780-tallet, og ble da blant annet brukt som lager. På et fotografi fra 1902 kan det fortsatt sees at det var to hus. I 1930 ble det bygget et nytt hotell i seks etasjer etter tegninger av arkitekt Curt Björklund.
Mot vest ligger Marsyas 1 og 10 (Österlånggatan 11 og 13). Her er Marsyas 1 bygget sammen med naboeiendommen, Orpheus 1 og et lavt hvelv åpner seg mot Bredgränd.
I Marsyas 10 (Österlånggatan 13) var det mellom 1953 og 1970 et teater, Marsyasteatern som hadde sin teatersal med 56 seter i husets kjeller, mens foajeen lå i første etasje. Teateret ble startet av kunstneren Ise Morssing som sto for teaterets innredning og var også teatersjef mellom 1956 og 1966. Etter Marsyasteatern drev TUR-teatern i sesongen 1970/1971.
Dagens eiendom, Marsyas 10 består av tre eller fire sammenslåtte eiendommer fra middelalderen. Den har gavlen vendt mot Österlånggatan og strekker seg i lengden langs Kråkgränd. Fjerde og femte etasje er sannsynligvis blitt bygget på midten av 1700-tallet, respektive 1800-tallet. Ved en ombygging i 1875 fikk fasaden sitt nåværende utseende. På slutten av 1970-tallet fikk AB Familjebostäder bygd om hele eiendommen etter tegninger av arkitekt Per-Olof Olsson.
Prince of Persia

Prince of Persia Classic

I 2007 ble Prince of Persia omgjort og oversatt av Gameloft. Omgjøringen ble kalt Prince of Persia Classic og ble sluppet 13. juni 2007 til Xbox Live Arcade, og den 23. oktober 2008 på PlayStation Network. Den inneholdt samme nivå design og generell premiss, men inneholdt 3D-gjengitt grafikk, mer flytende bevegelser, og «Sands of Time» estetikk. Spillet og kontrollene var litt justert til å inkludere en vegg-hopp bevegelser og ulike sverdkjemping. Nye spillmoduser ble også lagt til, slik som «Time Attack» og «Survival».
Hundreårsmedaljen

Hundreårsmedaljen (engelsk: Centenary Medal) er en australsk minnemedalje innstiftet i 2001 i anledning av hundreåret for etableringen av den australske føderasjonen. De seks britiske koloniene i Australia gikk den 1. januar 1901 sammen i Australsambandet. Medaljen ble tildelt australske borgere som har ytt et særlig bidrag til det australske samfunnet og til styringen av landet.

Utforming

Medaljen har en sjutagget stjerne som motiv. En slik stjerne forekommer også i Australias flagg og kalles føderasjonsstjernen. Hver av stjernens stråler representerer en av de seks delstatene, mens den sjuende står for territoriene. I midten av stjernen er det plassert et aboriginsk motiv of rundt dette en bord med omskriften «CENTENARY OF FEDERATION 1901–2001». Medaljen har en perlerad bestående av 100 perler langs kanten. Baksiden bærer konturene av en sjutagget stjerne samt omskriften «FOR CONTRIBUTION MADE TO AUSTRALIAN SOCIETY». Medaljen er opphengt i et blått bånd, som i midten har sju striper i gult og rødt. Rødt skal representere føderasjonen, mens blått og gult står for det 21. århundre. De gule og røde stripene representerer delstatenes samling i føderasjonen.

Tildeling

Hundreårsmedaljen ble tildelt personer som har bidratt med en særlig innsats i lokalsamfunnet og for fremragende innsats innen vitenskap og kunst. Medaljen ble også tildelt statstjenestemenn og politikere, som har bidratt til det australske styresettet. Medaljen ble også tildelt dem som var født før 31. desember 1901 og som opplevde å få delta i hundreårsjubileet for føderasjonen 1. januar 2001. Den generelle tildeling av medaljen fant sted i 2001, men har deretter opphørt med unntak av at medaljen fortsatt tildeles dem som fyller 100 år. I forbindelse med hundreårsjubileet ble det foretatt 15 833 tildelinger. Antallet har senere økt, som følge av tildelinger til personer som fyller 100 år.
BMW 326

BMW 326 var en personbil, bygget av den tyske bilfabrikken BMW mellom 1936 og 1941.

BMW 326

BMW 326 ble presentet på bilmessen i Berlin 1936. Det var den største bil som BMW frem til da  hadde bygget, og den første med firedørs karosseri. Motoren var forstørret til to liter og chassiset var forsynt med torsjonsfjæring bak samt hydrauliske bremser.

BMW 320/321

I juli 1937 kom den enklere og billigere BMW 320. Den hadde kortere akselavstand enn 326 og ble bare solgt med todørskarskarosseri. Hjulopphenget ble hentet fra forgjengeren, BMW 319.
I januar 1939 ble 320 erstattet med 321 med oppdatert karosseri og hjuloppheng.

Etterkrigstiden

Etter andre verdenskrigs avslutning hadde BMW’s bilfabrikk i Eisenach havnet i den sovjetiske okkupasjonsonen. Der ble bygging av mellomkrigsmodellene gjenopptatt, utenfor det vesttyske BMW’s kontroll. I 1948 ble BMW 340 introdusert. Det var en oppdatert 326 med ny front og luke for bagasjerommet. Da BMW i München hadde retten til firmanavnet etter en rettsavgjørelse, fortsatte bygging i DDR under navnet EMW fram til midten av 1950-tallet.
Temoe

Temoe er en ubebodd atoll i Tuamotuøyene i Fransk Polynesia. Den tilhører kommunen Gambier.
Den internasjonale bank for gjenoppbygging og utvikling

Den internasjonale bank for gjenoppbygging og utvikling (engelsk: International Bank for Reconstruction and Development, IBRD) er en av flere institusjoner som tilhører Verdensbanken. IBRD er en internasjonal institusjon hvis opprinnelige formål var å finansiere gjenoppbyggingen av nasjoner som var herjet av andre verdenskrig. Banken ble offisielt opprettet 27. desember 1945, etter vedtak som ble fattet på den såkalte Bretton Woods-konferansen i juli 1944.
IBRD gir lån til regjeringer og offentlige virksomheter, etter offentlige garantier om tilbakebetaling.
Barisal Airport

Historie

Flyplassen ble bygget før å dekke det økende behovet for raskere forbindelse mellom regionen og hovedstaden Dhaka. Det ble arrangert flere streiker og demonstrasjoner for å få bygget flyplassen. Byggingen ble vedtatt i 1985 og skulle dekke et område på 600 mål og koste fire millioner Taka. Den ble offisielt åpnet av daværende president Abdur Rahman Biswas den 3. desember 1995. Det private flyselskapet Aero Bengal Airlies,  var det første til å starte flygninger til Barisal. Biman Bangladesh Airlines, som er Bangladeshs nasjonale selskap, startet flyvninger i november 1995. GMG Airlines, Royal Bengal Airlines og United Airways har tidligere hatt ruter til Dhaka fra flyplassen.
I 2007 spilte flyplassen en viktig rolle under hjelpearbeidet i etterkant av syklonen Sidr, som traff området i november 2007.
Lothar Bisky

Bakgrunn

Lothar Bisky vokste opp i Vest-Tyskland i Brekendorf i Schleswig-Holstein og innvandret til DDR i 1959 18 år gammel, fordi den finansielle situasjonen i familien hans tillot ikke at han kunne ta abitur i Vest-Tyskland. Senere studerte han i Berlin og Leipzig og jobbet som medieviter. Han ble medlem i SED i 1963.

Karriere

Fra 1980 til 1986 arbeidet han som dosent ved Akademie für Gesellschaftswissenschaften beim Zentralkomitee der SED. I 1986 ble han professor for film- og fjernsynsvitenskap og rektor i høyskolen Hochschule für Film und Fernsehen (HFF) i Potsdam.
For offentligheten ble han første gang synlig da han talte på den største demonstrasjonen under den fredelige revolusjonen i DDR på 4. november 1989 på Alexanderplatz i Berlin med 500000 deltakere.
Lothar Bisky var første gang leder for SEDs etterfølgerparti, som da het Partei des Demokratischen Sozialismus (PDS), fra 1993 til 2000. I 2003 ble han igjen valgt til partiets leder. Fra 2007 etter sammenslåingen med partiet WASG til partiet Die Linke var han partiets leder sammen med Oskar Lafontaine. I valget 2009 ble han medlem i Europaparlamentet. Derfor stilte han ikke igjen i valget til partileder i Die Linke i 2010.
Lothar Bisky er omstridt på grunn av sin mulige Stasi-fortid. Ved valget i 2005 ble han valgt inn i Forbundsdagen og forsøkte å bli valgt til en av parlamentets 6 visepresidenter. Han tapte i alle fire valgomgangene på grunn av de andre partienes skepsis mot ham som følge av mistankene om hans Stasi-fortid. Det såkalte Rosenholz-arkivet inneholder to kartotekkort hvor Bisky fra 1966 er registrert i Stasis utenlandsetterretningstjenste HVA med dekknavnet «Bienitz» og fra 1987 med dekknavnet «Klaus Heine». Bisky hevder å ha hatt «de vanlige kontaktene» til Stasi, men nekter for å ha underskrevet en forpliktelseserklæring.
Da Lothar Bisky ble rektor i filmhøyskolen HFF i Potsdam, ble han et emne til Stasis Hovedavdeling HA XX/7 som var ansvarlig for kontrollen av radio, film og TV. Overfor HA XX/7 beskrev HVA Lothar Bisky som «en pålitelig kamerat» som «strengt følger anvisninger og alltid er ærlig overfor Ministeriet for statssikkerhet».
I 2007 betvilte Bisky i offentligheten at det hadde eksistert en formell ordre om å skyte flyktninger ved Berlinmuren, til tross for at drapene på flyktninger er allment kjent. Uttalelsen ble kritisert også av folk innenfor hans eget parti.
Kenneth H. Jackson

Utdannelse

Jackson ble født i Beddington, Surrey. Hans tidligste utdannelse var ved Hillcrest School, Wallington (1916–1919) og deretter ved Whitgift Grammar School, Croydon i årene 1920–1928. Han vant et åpent stipendium til fakultetet St John's College ved University of Cambridge i 1928 hvor han studerte under ekteparet Hector og Nora Chadwick og behersket etterhvert seks keltiske språk flytende. Han ble gitt et resiestripend som gjorde det mulig for ham å studere og gjøre feltarbeid i Wales og Irland. På 1950-tallet benyttet han sine ferier på å nedtegne og innspille dialekter for forskningsprosjektet Linguistic Survey of Scotland (Lingvistisk undersøkelser i Skottland).

Akademiske verv

Jackson kom tilbake til Cambridge i 1934 som foreleser i keltiske språk. I 1939 dro han til Harvard, USA og fikk en stilling som amanuensis i 1940 etter å ha hatt den første lederstillingen ved Departementet for keltisk språk og litteratur. Han gjorde sin krigstjeneste ved seksjonen for Uvanlige språk hos Den britiske sensuren (hvor det ble sagt at han lærte seg japansk på tre uker). Etter krigen kom han tilbake til Harvard og holdt en professorstilling i 1948. Han aksepterte en lederposisjon i Keltiske språk, historie og fortidsminner ved Universitet i Edinburgh i Skottland (1950–1979). Han var en medlem av British Academy etter å ha blitt valgt inn i 1957.

Andre aktiviteter

Jackson var medlem av British Academy (valgt 1957) og Kommisjonær for historiske og oldtidsmonumenter i Skottland. Han holdt ærestitler ved en rekke universiteter i England, Wales, Irland og Bretagne. Han ble gitt en riddertittelen Order of the British Empire i 1985 for hans arbeid med keltiske studier. Han var æresmedlem av Modern Language Association of America (MLA) i over førti år og var både visepresident og deretter president ved samme forening.
Han ga sin John Rhys-forelesning ved British Academy i 1953 over emnet «Vanlig gælisk», og ga sin Rede-forelesning i 1964 over emnet «Den eldste irske tradisjonen».
Christer Fredriksen

Biografi

Fredriksen er kjent fra samarbeid med en serie forskjellige konstellasjoner gjennom mange år. Han studerte musikk ved Høgskolen i Agder med Utøvende Mastergrad i Rytmisk Musikk, og han har sentrert sin forskning på lyd, hvordan ulike elektriske gitarister lage sin lyd. Han er en gitarist og komponist med en særegen lyd og en evne til å fortelle historier gjennom musikken sin.
I 2011 ga han ut sitt første solo album Urban Land, med saksofonisten Bendik Hofseth (Skritt Foran) som sentral artist. Dette instrumentale jazz albumet, med elementer av andre musikalske stilarter, ble mikset og mastret i Rainbow Studio i Oslo av Jan Erik Kongshaug. Det neste albumet Varemerket ble utgitt i 2014. Her samarbeider han med bassist Audun Ramo og trommeslager Bjørn Stiauren.
Infanteria de Marina

Historie

Infanteria de Marina ble stiftet av den spanske kongen Karl V, da han underla Compañías Viejas del Mar de Nápoles (Napolis gamle sjøkompanier) under Escuadras de Galeras del Mediterráneo (Middelhavets galleiskvadroner), men det var Filip II som etablerte dagens konsept med en landgangsstyrke.
Kjørbo

Kjørbo er en park og gårdsbebyggelse i Sandvika i Bærum.
Kjørbo gård er en tidligere gård ved Sandvikselvens utløp. Kjørbo (av ker, som er en fangstanordning for laks, og bu) var ødegård etter svartedauden og tilhørte i 1625 den danskeide adelige setegården på Nesøya. Ødegården Kjørbo fulgte med da «Nessøe Hoffuidtgaard» ble overtatt av stattholder Christopher Urne en gang mellom 1625 og 1636. Han hadde i 1624 giftet seg med en arving til Nesøya. 
Da var Kjørbo fortsatt en ødegård. I 1639 kjøpte Urne også gården Lysaker i Bærum, der hans fogd Peder Nielsøn bosatte seg. Lysaker ble da setegård for Nesøygodset, ikke Kjørbo, som tidligere antatt. 
Etter Christopher Urnes død i 1663 solgte sønnen Christian Urne Nesøygodset med Kjørbo og Lysaker til den danskfødte Knud Frandsen, slottsskriver på Akershus. Han bosatte seg senere på Kjørbo, som han opparbeidet til en storgård og kalte «Kjørboholm». Dermed ble rollene mellom Nesøya og Kjørbo byttet om. Gårdsbruket på den en gang så mektige «Nessøe Hoffuidtgaard» ble nå et underbruk under sin tidligere ødegård Kjørbo.
Etter en høyesterttsdom i 1681 ble deler av Knud Frandsens eiendomsmasse tvangssolgt av hans kreditor Jacob Dirrichsen. I 1682 solgte Dirrichsen Kjørbo og et tyvetalls gårder til Anna Jacobsdatter Felber, enke etter Johan Krefting og eier av Bærums Jernverk. Kjørbo med underliggende ødegårder og øyer overdro hun samme år til sin sønn Jacob Krefting. 
Senere fulgte gården Kjørbo-grenen av Krefting-familien, til den i 1763 ble solgt til Morten Leuch på Bogstad gård. Hans enke Mathia Collett solgte den i 1771 til Gustavus Strømboe.  Den kom senere tilbake til de neste eierne av Bærums Verk, Conrad Clausen og Peder Anker (1791).  Ankers tidligere gartner og agronom på Bogstad, Johan Grauer, også kalt potetkongen, forpaktet Kjørbo fra 1787 og kjøpte den av Anker i 1801. Herman H. Brodtkorb overtok Kjørbo i 1852. Han revitaliserte gårdsdriften, rev de gamle uthusbygningene og oppførte nye. Rundt de gamle bygningene anla Brodtkorb «Kjørboparken» med løvtrær som nå er store og gamle og preger stedet.
Hovedbygning i herregårdsstil fra 1801-25 er sammenbygget ved Tårnbygget fra 1853. Arkitekt for Tårnbygget var C.H. Grosch. Ved siden av ligger en svalgangsbygning fra før 1723. Kjørbo gård er regulert til bevaring.
Eiendommen ble utbygget og tatt i bruk av Norconsult-gruppen tidlig i 1980-årene, senere overlatt til Saga Petroleum og Norsk Hydro. I dag er det Entra ASA som eier Kjørbo og leier ut bebyggelsen til forskjellige bedrifter. En viktig leietager, Politiet i Asker og Bærum flyttet inn i 2009. For politiet er det blitt bygget et nytt spesialbygg som er plassert innskåret i et stykke av «Bestemorskogen», den naturlig skogkledte kollen som ligger på eiendommen, vest for Kjørbobekken.

Rehabilitering til plusshus

Powerhouse-alliansen har rehabilitert to av kontorbyggene på Kjørbo til plusshus. Etter rehabiliteringen skal byggene kunne produsere mer energi enn de bruker. Byggene har fått en fasade i brent tre, og innemiljøet er oppgradert til topp moderne standard. Selve rehabiliteringen startet i 1. kvartal 2013 og var fullført rundt ett år senere.
Amaral

Amaral er en musikkduo fra Zaragoza i Spania. Gruppen består av Eva Amaral (vokalist) og Juan Aguirre (gitarist). De skriver sangene sine sammen. Eva Amaral startet som trommeslager i en annen gruppe, før hun i 1997 slo seg sammen med Aguirre for å skrive eget materiale. Musikken kalles ofte poprock, men blandes ofte med latinske rytmer, folkrock, synth og poetisk lyrikk, og spesielt tradisjonell spansk folk. Juan Aguirre ble født i San Sebastián (også kjent som Donostia) i Guipúzcoa-provinsen i Spania. Han tilbrakte barndommen i byen Gros og bor per 2008 i Zaragoza.
Butch Cassidy

Bakgrunn

Robert Leroy Parker kom fra en mormonerfamilie i Utah, som den eldste av tretten barn. Han vokste opp i Circleville. Faren var Maximillian Parker og moren Ann Campbell Gillies. Familiene Parker og Gillies hadde konvertert til mormonsk tro mens de fortsatt bodde i England og Irland. Maximillian Parker var 12 år gammel da hans familie ankom Salt Lake City i 1856 som mormonske pionerer; Ann Gillies ble født og levde i Tyneside, i nordvestre England, og hun kom til Amerika med sin famile i 1859 som 14-åring. Paret giftet seg i juli 1865.
Roberts første tyveri var av et par bukser, og han hadde lagt igjen en lapp i butikken hvor det stod at han skulle betale tilbake senere, men det er uklart om han noen gang gjorde det.

Kriminalitet

Han ble etter hvert kjent med kvegtyven Mike Cassidy, som han beundret svært mye. I 1884, 18 år gammel, tok han navnet «Butch Cassidy» og begynte å stjele husdyr. På den tiden ble han kalt «vestens Robin Hood», fordi tyveriene hadde en sosial hensikt.
Parkers kriminelle karriere tok av i 1889 da han ranet til seg cirka 20.000 dollar fra San Miguel Valley Bank i Telluride sammen med tre medsammensvorne. Etter det dro de til Robbers Roost, et tilfluktssted i Utah. Fra 1894 til 1896 måtte han sone 18 måneder i fengsel for hestetyveri.
Da han omsider slapp ut, dannet han røverbanden «The Wild Bunch». Det mest kjente medlemmet i gruppen var Harry Alonzo Longabaugh, som i likhet med Parker hadde vært i fengsel for å stjele hester. Han hadde vært fengslet i Sundance Prison i Wyoming og fikk av den grunn kallenavnet «Sundance Kid». Fra 1896 til 1901 stod banden bak mer enn ett dusin tog- og bankran. I 1901 flyttet Sundance og Butch Cassidy til New York.
De ble drept av soldater i Bolivia i 1908. Det har vært påstått at det ikke er deres lik i gravene, noe som har blitt undersøkt med ulike resultater. Det ryktes at begge overlevde i Uruguay eller i USA under andre dekknavn. Det finnes også tegn som tyder på at Sundance dro tilbake til USA og døde der i 1936.

På film

I filmen Butch Cassidy and the Sundance Kid (1969) ble Butch Cassidy spilt av Paul Newman.
Vinnova

Verket för innovationssystem (Vinnova) er et svensk statlig forvaltningsorgan som sorterer under Näringsdepartementet. 
Vinnova, som ble dannet i 2001, har til oppgave å fremme bærekraftig vekst gjennom finansiering av behovsmotivert forskning og utvikling av effektive innovasjonssystemer. Vinnova har et særskilt ansvar innenfor teknologiområdet samt områdene transport, kommunikasjon og arbeidsliv. Med innovasjonssystem menes nettverk av offentlige og private aktører der ny teknologi og kunnskap produseres, spres og anvendes. Vinnova skal jobbe for nyttiggjøring av forskning for å oppnå bærekraftig vekst og styrke Sveriges konkurransekraft.  Vinnova deltar i JPI Urban Europe-samarbeidet.
Self/less

Handling

Damian er en ekstremt rik mann som er døende av kreft. En organisasjon gir ham et tilbud han ikke kan motstå. Dermed gjennomgår han en radikal prosedyre som flytter hans bevissthet over til en frisk ung mann. Men alt er ikke som det ser ut og i ettertid begynner han å avdekke mysteriet om kroppens opprinnelse. Dette bringer ham i alvorlig konflikt med den organisasjonen som hjalp ham.
Winterslow

Historie

Winterslow ligger i et område med meget gammel historie. Det er påvist forhistoriske bosetninger, også trekk fra bronsealderen og en bygdeborg fra jernalderen ved Ashley's Copse.
Middle Winterslow ligger langs en romersk vei mot Old Sarum. De tre bosetningene (dagens West, Middle og East Winterslow) er nedtegnet Domesday Book fra 1086 som Wintreslei, og stedsnavnet har betydningen «Vinters gravhaug».
De tre bosetningene i Winterslow utviklet seg som adskilte gods hvor Middle Winterslow for en tid var kjent som Middleton. Så nylig som 1958 var landsbyen rundt kirken All Saints (Allehelgenskirke) var navngitt på kart som Winterslow med West Winterslow tilstøtende til dens sørøst. På nåværende kart og trafikkskilt er begge områder West Winterslow.

Kirker

Den engelske kirke har en sognekirke, All Saints, i West Winterslow som er en vernet kirke i klasse II*. Den har sin opprinnelse i en eldre bygning fra 1100-tallet, men ble ombygd på 1800-tallet av T.H. Wyatt. Et kapell eller annekskirke, dedikert til Johannes Døperen var åpen i The Common i 1860. Det er også metodistkirke i The Common fra og med 1810, men den nåværende bygningen er fra 1865.
Dystopi

Dystopi kommer fra det konstruerte engelske ordet «dystopia», først kjent brukt av den engelske filosofen John Stuart Mill i 1868, og beskriver et anti-eutopia (gresk eutopia, «et godt sted»), altså et «ikke-godt» sted. Dystopi brukes som motsats til utopi, og er dermed en forestilling om eller beskrivelse av en uønsket samfunnsmodell. Et dystopisk samfunn er i effekt et anti-Utopia. 
Litterære dystopier har oftest som motiv negative (marerittaktige, foruroligende, nedtrykkende, skremmende) samfunn som er satiriske vrengebilder på forfatterens samtid eller advarsler mot samfunnsmessige utviklinger i forfatterens samtid.  
Science fiction-filmer er ofte hensatt til et dystopisk samfunn.
Journalisten Kristin Solberg brukte dystopi om den sterkt forurensede indiske storbyen Delhi.

Populærkultur

Dystopiske settinger kan brukes som stemningsskapende kulisser uten egentlig å være verkets fokus. Philip K. Dicks dystopiske roman Do Androids Dream of Electric Sheep? fra 1968 ble for eksempel i 1982 filmatisert som Blade Runner, en film noir med dystopiske kulisser. En tidlig klassiker innen sjangeren er den tyske Metropolis fra 1927.
Parykkåtteskilling

Parykkåtteskilling er en skilling preget under Frederik VI av Danmark og Norge i København, Glückstadt og Kongsberg.  Åtteskillingsmyntene var kjente for den forseggjorte allongeparykken som Frederik IV brukte på myntene. Åtteskillingene med parykk ble preget i 1700-1705 og 1728-1730. Disse myntene ble ofte brukt av bønder som vesteknapper. 
I Norge ble parykkåtteskillingene preget i 1700 til 1715, og brukt til bunadsvester. Det eksisterer også en samtidig forfalskning fra 1717. Det ble også preget mynter fra 1727 til 1730 i Norge. Reversen på de danske myntene var «8 skilling danske» og årstallet, mens de norske hadde den danske krone med omskriften «Dan Nor van Got Rex».
Det eksisterte også andre mynter med portrettet til Frederik IV med allongparykk, men de er ikke preget i like stort omfang.
Mesembrius

Utseende

Fluene i denne slekten minner sterkt om artene i slekten Helophilus men er lysere. Thorax har fire ganske brede, lyse lengdestriper, bakkroppen er hovedsakelig gul.